Document ID: 32014R1341

REGOLAMENT TAL-KUNSILL (UE) Nru 1341/2014
tal-15 ta' Diċembru 2014
li jemenda r-Regolament (UE) Nru 1387/2013 li jissospendi d-dazji awtonomi tat-Tariffa Doganali Komuni fuq ċerti prodotti agrikoli u industrijali
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 31 tiegħu,
Wara li kkunsidra l-proposta tal-Kummissjoni Ewropea,
Billi:
(1)
Huwa fl-interess tal-Unjoni li tissospendi għalkollox id-dazji awtonomi tat-Tariffi Doganali Komuni fuq 135 prodott li bħalissa mhumiex elenkati fl-Anness I tar-Regolament tal-Kunsill (UE) Nru 1387/2013 (1). Dawk il-prodotti għandhom għalhekk jiddaħħlu f'dak l-Anness.
(2)
Ma għadux fl-interess tal-Unjoni li tinżamm is-sospensjoni ta' dazji awtonomi tat-Tariffi Doganali Komuni għal 52 mill-prodotti li bħalissa huma elenkati fl-Anness I għar-Regolament (UE) Nru 1387/2013. Dawk il-prodotti għandhom għalhekk jitħassru minn dak l-Anness.
(3)
Jeħtieġ li jiġu mmodifikati d-deskrizzjonijiet tal-prodott għal 29 sospensjoni inklużi fl-Anness I għar-Regolament (UE) Nru 1387/2013 sabiex jiġu kkunsidrati l-iżviluppi tekniċi tal-prodott u x-xejriet ekonomiċi fis-suq, kif ukoll biex jitwettqu adattamenti lingwistiċi. Barra minn hekk, wara l-modifiki previsti fin-Nomenklatura Magħquda mill-1 ta' Jannar 2015, għandhom jiġu emendati l-kodiċijiet TARIC għal 95 prodott addizzjonali. Minbarra dan, għal prodott wieħed, il-klassifikazzjoni multipla ma għadhiex kkunsidrata bħala meħtieġa. Is-sospensjonijiet li għalihom jeħtieġ li jsiru modifiki għandhom jitħassru mil-lista ta' sospensjonijiet fl-Anness I tar-Regolament (UE) Nru 1387/2013, u s-sospensjonijiet modifikati għandhom jiddaħħlu f'dik il-lista.
(4)
Is-sospensjonijiet tariffarji għandhom jiġu riveduti regolarment bil-possibbiltà li jitħassru fuq talba minn parti kkonċernata. Fejn huwa ġġustifikat minħabba l-interess tal-Unjoni, sospensjoni tariffarja hija estiża u data tar-reviżjoni l-ġdida hija stabbilita.
(5)
Għal 184 prodott jeħtieġ, fl-interess tal-Unjoni, li tiġi emendata d-data għar-reviżjoni mandatorja tagħhom sabiex tippermetti l-importazzjonijiet eżentati mid-dazju minn dik id-data 'il quddiem. Dawk il-prodotti ġew riveduti u ngħataw dati riveduti għar-reviżjoni mandatorja tagħhom li jmiss. Għalhekk, għandhom jitħassru mil-lista ta' sospensjonijiet fl-Anness I għar-Regolament (UE) Nru 1387/2013 u, wara l-modifiki meħtieġa, għandhom jiġu introdotti mill-ġdid f'dik il-lista.
(6)
Huwa neċessarju, fl-interess tal-Unjoni, li jitqassar il-perjodu ta' reviżjoni mandatorja għal erba' prodotti. Is-sospensjonijiet li jirrigwardaw dawk il-prodotti għandhom għalhekk jitħassru mil-lista ta' sospensjonijiet fl-Anness I għar-Regolament (UE) Nru 1387/2013, u s-sospensjonijiet modifikati għandhom jiddaħħlu mill-ġdid f'dik il-lista. Bil-għan li tkun żgurata b'mod adegwat l-applikabbiltà kontinwa tas-sospensjoni (mingħajr xi intermissjoni), is-sospensjoni li tirrigwardja prodotti bil-kodiċijiet TARIC ex 8501320050 u ex 8501330055 għandha tapplika mill-1 ta' Jannar 2014.
(7)
Fl-interess taċ-ċarezza, l-entrati modifikati għandhom jiġu mmarkati b'asterisk.
(8)
Sabiex jippermetti monitoraġġ statistiku xieraq, l-Anness II għar-Regolament (UE) Nru 1387/2013 għandu jiġi ikkompletat b'unitajiet supplimentari għal xi wħud mill-prodotti ġodda li għalihom huma mogħtija sospensjonijiet. Għal raġunijiet ta' konsistenza, l-unitajiet supplimentari assenjati lill-prodotti mħassra mill-Anness I għar-Regolament (UE) Nru 1387/2013 għandhom jitħassru wkoll mill-Anness II għal dak ir-Regolament.
(9)
Għalhekk ir-Regolament (UE) Nru 1387/2013 għandu jiġi emendat skont dan.
(10)
Billi l-emendi skont dan ir-Regolament għandom isiru effettivi mill-1 ta' Jannar 2015, dan ir-Regolament għandu japplika minn dik id-data u jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea,
ADOTTA DAN IR-REGOLAMENT:
Artikolu 1
Ir-Regolament (UE) Nru 1387/2013 huwa emendat kif ġej:
(1)
It-tabella fl-Anness I hija emendata kif ġej:
(a)
bejn it-titolu u t-tabella, tiddaħħal in-nota li ġejja:
“(*)
Sospensjoni fir-rigward ta' prodott f'dan l-Anness li għalih il-kodiċi NM jew TARIC jew id-deskrizzjoni tal-prodott jew id-data tar-reviżjoni mandatorja ġew emendati bir-Regolament tal-Kunsill (UE) Nru 722/2014 tal-24 ta' Ġunju 2014 li jemenda r-Regolament (UE) Nru 1387/2013 li jissospendi d-dazji awtonomi tat-Tariffa Doganali Komuni fuq ċerti prodotti agrikoli u industrijali (ĠU L 192, 1.7.2014, p. 9) jew bir-Regolament tal-Kunsill (UE) Nru 1341/2014 tal-15 ta' Diċembru 2014 li jemenda r-Regolament (UE) Nru 1387/2013 li jissospendi d-dazji awtonomi tat-Tariffa Doganali Komuni fuq ċerti prodotti agrikoli u industrijali (ĠU L 363, 18.12.2014, p. 10)”
;
(b)
bejn it-titolu u t-tabella, tiddaħħal in-nota li ġejja:
“(*)
Sospensjoni fir-rigward ta' prodott f'dan l-Anness li għalih il-kodiċi NM jew TARIC jew id-deskrizzjoni tal-prodott jew id-data tar-reviżjoni mandatorja ġew emendati bir-Regolament tal-Kunsill (UE) Nru 722/2014 tal-24 ta' Ġunju 2014 li jemenda r-Regolament (UE) Nru 1387/2013 li jissospendi d-dazji awtonomi tat-Tariffa Doganali Komuni fuq ċerti prodotti agrikoli u industrijali (ĠU L 192, 1.7.2014, p. 9)”
;
(c)
ir-ringieli għall-prodotti elenkati fl-Anness I għal dan ir-Regolament huma mdaħħla skont l-ordni tal-kodiċijiet NM indikati fl-ewwel kolonna tat-tabella fl-Anness I għar-Regolament (UE) Nru 1387/2013;
(d)
jitħassru r-ringieli għall-prodotti li l-kodiċijiet NM u TARIC tagħhom jidhru fl-Anness II għal dan ir-Regolament.
(2)
L-Anness II huwa emendat kif ġej:
(a)
jiżdiedu r-ringieli għall-unitajiet supplimentari li l-kodiċijiet NM u TARIC tagħhom jidhru fl-Anness III għal dan ir-Regolament;
(a)
jitħassru r-ringieli għall-unitajiet supplimentari li l-kodiċijiet NM u TARIC tagħhom jidhru fl-Anness IV għal dan ir-Regolament.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mill-1 ta' Jannar 2015.
Madankollu, għall-prodotti bil-kodiċijiet TARIC ex 8501320050 u ex 8501330055, dan għandu japplika mill-1 ta' Jannar 2014.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-15 ta' Diċembru 2014.

Labels: 3
1
15
6